ZAJEDNIČKA KOMUNIKACIJA EUROPSKOM PARLAMENTU I VIJEĆU ELEMENTI ZA STRATEGIJU EU-A U AFGANISTANU 2014. – 2016. /* JOIN/2014/017 final */





ELEMENTI ZA STRATEGIJU EU-A U AFGANISTANU 2014. – 2016. 1. Svrha Vijeće je 20. siječnja 2014. zaključilo da bi krovni strateški cilj buduće uloge EU-a trebao biti razvoj institucija Afganistana kako bi se osigurala otpornost potrebna za zaštitu dosadašnjeg napretka i osigurala platforma na razini cijele zemlje za razvoj učinkovitije i, na koncu, održive afganistanske države. [1] EU ima dugoročne obveze prema Afganistanu i u procesu je potvrđivanja svojih financijskih obveza do 2020. Mnoge države članice već su izrazile svoju daljnju dugoročnu podršku. Afganistan je najveći primatelj pomoći iz EU-a.[2] Ovim se dokumentom daje strateški okvir za bolju koordinaciju civilnog angažmana EU-a i država članica u Afganistanu od sredine 2014. do 2016., navode se ciljevi EU-a između 2014. i 2016. i opisuju intervencije planirane za ostvarivanje tih ciljeva. Strategija mora biti dovoljno fleksibilna da bi utjecala i primjereno odgovorila na niz potencijalnih scenarija u Afganistanu. Strateški cilj i očekivani rezultati razvijeni su unaprijed bez točnih saznanja o veličini i razmjerima bilo kakve međunarodne vojne prisutnosti nakon 2014. Očekivanja o stupnju napretka i pružanju međunarodne pomoći kao podrške ciljevima afganistanske vlade morat će se nužno ublažiti ako međunarodna prisutnost bude vrlo ograničena. 2. Politički kontekst Afganistan je u proteklom desetljeću ostvario znatan politički, sigurnosni, gospodarski i razvojni napredak. No ono što je postignuto uglavnom je krhko i može se vratiti na staro. Pred zemljom su u naredne tri godine teški izazovi kako bi zaštitila ostvareni napredak, provela potrebne reforme i uspostavila potrebne strukture kojima bi se omogućilo da Afganistan ispuni krajnji cilj i postane potpuno održiva država. Teško je davati bilo kakva pouzdana predviđanja o Afganistanu 2016. Jasno je da će Afganistanci u sljedeće tri godine sve više preuzimati kontrolu nad svojim poslovima. Međunarodni će se utjecaj smanjiti. Čak i u najoptimističnijem scenariju Afganistan će i dalje biti krhka država s jednim od najnižih pokazatelja ljudskog razvoja na svijetu, ovisan o međunarodnoj financijskoj pomoći i sklon izbijanju nasilnih sukoba. Središnja vlada morat će smanjiti prijetnje pobunjenika, korupciju i kriminalizaciju države – naročito onu čiji je uzrok novac od droge – te održati sigurnost i pružanje usluga u rijetko naseljenim ruralnim područjima, ako želi zadržati vjerodostojnost i podršku naroda. Afganistan se nalazi u složenoj i nestabilnoj regiji. Usprkos mnogim nedostacima, demokracija i sloboda govora u Afganistanu na naprednijem su stupnju nego u većini regije. Mnogi od njegovih susjeda imaju nedavnu povijest unutarnjih nasilnih sukoba koji su zahvatili i Afganistan zbog slabosti države i povezani su sa sve izraženijim sadašnjim sukobom u Afganistanu. Afganistanci bi trebali biti začetnici i predvodnici mirovnog procesa u Afganistanu, no jasno je da svi regionalni dionici imaju važne uloge u uspostavi uspješnog mirovnog procesa i zadržavanju bilo kakvog naknadnog mirovnog sporazuma, što ne bi koristilo samo Afganistanu, već i široj regiji. Pojačana regionalna suradnja i međuovisnost mogu imati važnu ulogu pri podupiranju političkog procesa poticanjem drugih zemalja iz regije da i same koriste prednosti stabilnijeg Afganistana, osobito promoviranjem jačih trgovinskih i poslovnih aktivnosti. Kratkoročno gledano, trenutne pobune i prijenos odgovornosti za sigurnost pogoršavaju tešku političku i gospodarsku situaciju. Odgađanje dovršetka bilateralnog sporazuma o sigurnosti između afganistanske vlade i SAD-a, koji je preduvjet za daljnju prisutnost međunarodnih snaga, pojačava neizvjesnost oko situacije nakon 2014. Zbog nedostatka uključivog mirovnog dogovora, vjerojatno će znatne razlike u prilikama u različitim područjima zemlje iziskivati fleksibilne i različite pristupe, od niza stabilnijih područja koja će nastaviti razvijati normalnije državotvorne odnose do nekih područja pogođenih sukobima koja će se okrenuti pristupima temeljenima na humanitarnoj pomoći. Zbog sukoba raseljeno je više od 600 000 osoba. Susjedne zemlje, posebice Iran i Pakistan, i dalje primaju velik broj izbjeglica iz Afganistana. Najosjetljivijim slojevima afganistanskog stanovništva i dalje će u bližoj budućnosti biti potrebna humanitarna pomoć. Daljnji napredak uglavnom će ovisiti o sposobnosti nove vlade da ostvari napredak u pregovorima o uključivom političkom dogovoru sa svim glavnim pobunjeničkim i paravnojnim skupinama, održi sigurnost, uhvati se ukoštac s korupcijom i pokrene ključne gospodarske i političke reforme. Vjerodostojnost i uspjeh tranzicije jednako ovise o jačanju demokratskog i odgovornog upravljanja u Afganistanu na svim razinama i o sposobnostima sigurnosnih snaga. To je dugoročan međugeneracijski zadatak, no napredak u sljedeće tri godine može s jedne strane spriječiti povratak na staro, a s druge omogućiti važne temelje za daljnji napredak u godinama koje dolaze. Postoji velik rizik da će se Afganistan suočiti s ozbiljnim gospodarskim zastojem ako vlada ne bude kadra stvoriti potrebno povjerenje da se privuku ulaganja i suzbiti odljev kapitala dok se međunarodna prisutnost i ugovori o pomoći budu smanjivali. Postoji potreba da se stvore radna mjesta za otprilike 400 000 Afganistanaca koji svake godine ulaze na tržište rada. Ako se ne zadovolji ta potražnja, postoji opasnost da će nova generacija mladeži biti nedovoljno zaposlena i otuđena, što bi moglo dovesti da stvaranja jačeg plodnog tla za regrutiranje pobunjenika te nekontroliranog i nezakonitog useljavanja u susjedne zemlje i Europu. 3. Strateški cilj i očekivani rezultati Strategija EU-a usredotočena je na područja ključna za postizanje napretka u Afganistanu do 2016., uzimajući u obzir okvire uspostavljene međunarodnim konferencijama 2011. i 2012., naročito Tokijski okvir uzajamne odgovornosti (TMAF), koji će u tom razdoblju uglavnom i dalje biti osnova odnosa između šire međunarodne zajednice i afganistanske vlade. Sustavne reforme koje će omogućiti napredak u Afganistanu od presudne su važnosti i to je jedan od razloga zašto će se EU nastaviti zalagati za načela iz TMAF-a, usklađivanjem pomoći s prioritetima vlade i korištenjem kolektivnim prednostima financiranja EU-a kako bi se potaknule reforme. Strategija će također biti platforma za provedbu Sporazuma o suradnji za partnerstvo i razvoj, koji će dati pravni okvir za dugoročni angažman EU-a, ovisno o završetku pregovora i nacrtu sporazuma koji treba potpisati sljedeća vlast. Glavni strateški cilj EU-a između 2014. i 2016. bit će razvoj afganistanskih institucija kako bi se osigurala otpornost potrebna za zaštitu dosadašnjeg napretka i stvorila platforma za učinkovitiju i, na koncu, održivu afganistansku državu. Taj će cilj imati četiri očekivana rezultata koji su fokusirani na djelovanje EU-a u područjima gdje može stvoriti najviše dodane vrijednosti kao i ojačati one vrijednosti koje Europljani i Afganistanci dijele, primjerice demokraciju, vladavinu prava i ljudska prava. Rezultati su osmišljeni tako da se međusobno pojačavaju. Na primjer, učinkovita civilna policija očito je ključna za postojanje pravne države i poštovanje ljudskih prava, no isto tako ona ovisi o njima. Na svim poljima strategije EU-a u Afganistanu, suzbijanje korupcije i unapređivanje prava žena bit će okosnica našeg djelovanja. Očekivani rezultati uključuju: Promicanje mira, stabilnosti i sigurnosti u regiji, i to zalaganjem za uključiv mirovni sporazum, smanjivanjem prijetnji od droga i organiziranog kriminala te podržavanjem razvoja profesionalne i odgovorne civilne policijske službe; Jačanje demokracije: funkcionalna demokracija mora se učvrstiti pomoću demokratskog nadzora na nacionalnoj razini, razini pokrajina i okruga, uključivih i transparentnih izbora te izgradnjom kapaciteta u glavnim institucijama upravljanja; Poticanje gospodarskog i ljudskog razvoja uključujući stvaranje transparentnog gospodarskog okvira za poticanje ulaganja, podizanje prihoda, dodjelu financijskih sredstava, jačanje otpornosti i poboljšanje pristupa zdravstvenoj skrbi i obrazovanju, što uključuje i najosjetljivije slojeve stanovništva. Podupiranje vladavine prava i poštovanja ljudskih prava, naročito prava žena i djece, i to zalaganjem za poštovanje ljudskih prava (uključujući potpunu provedbu zakonom propisane zaštite prava žena i djevojčica), podržavanjem jednakosti svih građana ispred zakona i pomaganjem u razvoju opsežnog okvira za jačanje i reformu pravosudnog sustava. 3(a). Promicanje mira, stabilnosti i sigurnosti Dugotrajna sigurnost iziskuje uključiv mirovni sporazum s pobunjeničkim skupinama, što bi dovelo do znatnog smanjenja sukoba i nasilja u zemlji. EU će nastojati promicati uključiv sporazum čiji će začetnici i predvodnici biti Afganistanci i reagirat će u skladu sa situacijom da podrži rješavanje sukoba. Regionalna suradnja može imati važnu ulogu u osiguravanju stabilnosti, a susjedne zemlje trebale bi dati svoj obol u promicanju mira i stabilnosti. U međuvremenu će sposobnost nacionalnih afganistanskih sigurnosnih snaga (ANSF) biti presudna u obuzdavanju pobunjenika i polaganju temelja sigurnosti. Na sastanku na vrhu u Chicagu 2012. određene su mnoge obveze međunarodne zajednice za podršku razvoju sposobnosti ANSF-a. No ova strategija EU-a fokusira se isključivo na razvoj civilne policije. EU će upotrijebiti svoje djelovanje i instrumente, na primjereni način, za: Potkategorije očekivanih rezultata Ø podržavanje uključivog mirovnog procesa i procesa pomirbe čiji su začetnici i predvodnici Afganistanci, usmjerenog ka političkom dogovoru koji izbjegava nasilje, odbacuje bilo kakvu poveznicu s terorizmom i poštuje ljudska prava, osobito prava žena; Ø poboljšanje političke i gospodarske suradnje između Afganistana i njegovih susjeda; Ø podržavanje strategije regionalnog rješenja za reintegraciju afganistanskih izbjeglica, po načelu dobrovoljnog povratka i održivosti; Ø pojačanje napora koje predvode Afganistanci za povećanje kvalitete i održivosti civilne policije; Ø pojačanje afganistanskih i regionalnih napora za smanjenje organiziranog kriminala i proizvodnje i trgovine drogom te potražnje za njom. 3(b). Jačanje demokracije Učvršćivanje funkcionalne politike bit će ključno za legitimnost države. Za to je potreban funkcionalan demokratski nadzor i razdvajanje vladinih, zakonodavnih i sudskih ovlasti. Institucionalnu promjenu trebali bi nadopuniti raznoliki i nezavisni mediji, pluralističko i aktivno civilno društvo te veće sudjelovanje i zastupljenost žena na svim razinama javnih službi. Ti koraci pomoći će osigurati snagu demokratskih institucija, povećati odgovornost države prema narodu i poboljšati učinkovito pružanje usluga građanima. EU će iskoristiti svoje djelovanje i instrumente, na primjeren način, da podrži: Potkategorije očekivanih rezultata Ø čvrstu izbornu arhitekturu i postupke; Ø vjerodostojne parlamentarne izbore 2015. s rezultatima koje će prihvatiti većina Afganistanaca; Ø veću odgovornost zakonodavne vlasti pomoću parlamentarnog i nezavisnog nadzora; Ø smanjenje korupcije i povećanje odgovornosti pomoću izgradnje kapaciteta upravljanja na razinama nižima od nacionalne, s naglaskom na poboljšanje pružanja usluga i upravljanja proračunom. 3(c). Poticanje gospodarskog i ljudskog razvoja Afganistan se mora boriti protiv korupcije kako bi povećao vjeru stanovništva u državu i poboljšao povjerenje investitora. Održiva ulaganja te razvoj privatnog sektora i ruralnog gospodarstva bit će od presudne važnosti za dostizanje razine rasta potrebne za stvaranje radnih mjesta i povećanje domaćih prihoda. To je nužno za smanjenje siromaštva, poboljšanje životnih uvjeta, pružanje osnovnih usluga, naročito zdravstvene skrbi i obrazovanja, i ubrzanje društvenog i ljudskog razvoja koji su trenutačno uvelike ispod regionalnih normi. EU će iskoristiti svoje djelovanje i instrumente, na primjeren način, da podrži vladu kako bi ostvarila: Potkategorije očekivanih rezultata Ø veći ljudski razvoj, također i kod najosjetljivijih slojeva stanovništva, naročito u pogledu obrazovanja i zdravstva; Ø bolje upravljanje javnim financijama; Ø jaču financijsku samoodrživost afganistanske države stvaranjem većih prihoda; Ø poticanje ruralnog gospodarstva. 3(d). Podupiranje vladavine prava i ljudskih prava Mnogo toga još treba napraviti da bi se zaštitio napredak u području ljudskih prava i osigurala potpuna provedba zakonskih odredaba. Razvoj funkcionalnog i učinkovitog pravosudnog sustava bit će bitan kako bi se osiguralo da se prava Afganistanaca, pogotovo afganistanskih žena i djevojčica, poštuju i kako bi se poboljšala vladavina prava. Učinkovita vladavina prava ojačat će odgovornost i povećati poslovno povjerenje, no istodobno će tražiti znatni institucionalni razvoj. EU će upotrijebiti svoje djelovanje i instrumente, na primjereni način, za: Potkategorije očekivanih rezultata Ø unapređenje ljudskih prava, pogotovo prava žena i djece; Ø podržavanje međusobne učinkovitije suradnje svih dijelova formalnog pravosudnog sektora na nezavisniji, djelotvorniji, manje korumpiran i pristupačniji način, više se držeći načela vladavine prava; Ø borbu za iskorjenjivanje kulture nekažnjavanja kad su posrijedi teški ratni zločini i kršenje ljudskih prava; Ø očuvanje prava na slobodu okupljanja i jačanje prava na slobodu izražavanja. 4. Zaključak Afganistanci će uvelike sami biti odgovorni hoće li tranzicijski proces biti uspješan i udariti temelje za Afganistan da krene prema konačnom cilju samoodrživosti. Međunarodna zajednica naglasila je u brojnim prigodama svoju volju da pruži iznimnu razinu tehničke i financijske pomoći kako bi pomogla Afganistanu da se nadoveže na dosadašnji napredak. Tom će se strategijom bolje koordinirati intervencije EU-a i država članica za podršku afganistanskom stanovništvu i načelima, uključujući i veće usklađivanje s ciljevima afganistanske vlade i poticanje ključnih reformi. Strategija će dati krovni okvir za indikativan plan provedbe, kojim će se utvrditi planirana podjela rada između instrumenata EU-a i intervencija država članica. Iako bi strateški cilj i očekivani rezultati trebali biti dovoljno jaki da uzmu u obzir većinu scenarija u Afganistanu, provedbeni plan, a naročito brzina provedbe, uvelike će ovisiti o kontekstu sigurnosti. [1] Vijeće je također navelo „da će EU usmjeriti svoje napore u područja koja smatra najvrednijima. Glavni ciljevi trebali bi biti: promicanje mira, stabilnosti i sigurnosti u Afganistanu i široj regiji; jačanje demokracije, poticanje gospodarskog i ljudskog razvoja, uključujući daljnje poboljšanje pristupa zdravstvenoj skrbi i obrazovanju; i podupiranje vladavine prava i poštovanja ljudskih prava, naročito prava žena i djevojčica. Strategija bi trebala uzeti u obzir regionalne okolnosti i ostati fleksibilna kako bi se moglo primjereno odgovoriti na potencijalne promjene u Afganistanu.” [2] To važi ukupno gledano, ali i za mnoge pojedinačne donatore uključujući sam EU, Njemačku, Italiju, Švedsku, Dansku, Finsku i Nizozemsku.